17.10.2022
EL
Επίσημη Εφημερίδα της Ευρωπαϊκής Ένωσης
L 269/3
(12)
Το ξύλο που έχει υποστεί κατεργασία με προϊόντα που περιέχουν κρεόζωτο χρησιμοποιείται για την κατασκευή στύλων παροχής κοινωφελών υπηρεσιών ηλεκτρικής ενέργειας και τηλεπικοινωνιών για διάφορους τεχνικούς λόγους (για παράδειγμα, μικρότερο βάρος σε σύγκριση με τους στύλους από σκυρόδεμα, με την αντίστοιχη ευκολία συντήρησης, ανθεκτικότητα, υψηλός προσδοκώμενο χρόνο χρήσης, ο οποίος αποτελεί ζητούμενο όσον αφορά τις υποδομές για την ηλεκτρική ενέργεια και τις τηλεπικοινωνίες, που έχουν κατασκευαστεί για να αντέξουν αρκετές δεκαετίες, βιώσιμο υλικό).
Εναλλακτικά βιοκτόνα για την κατεργασία ξύλινων στύλων βρίσκονται υπό ανάπτυξη και ένα προϊόν που περιέχει μείγμα υδροξειδίου του χαλκού, ανθρακικού διδεκυλοδιμεθυλαμμωνίου και penflufen (πενφλουφαίνης) αδειοδοτήθηκε πρόσφατα σε αρκετά κράτη μέλη.
Ορισμένα άλλα βιοκτόνα, που βασίζονται σε ενώσεις χαλκού ή τεταρτοταγείς ενώσεις του αμμωνίου ως δραστικές ουσίες, έχουν φτάσει στο τελικό στάδιο της διαδικασίας αδειοδότησης.
Ωστόσο, απαιτείται χρόνος για τη δοκιμή και την απόκτηση επαρκούς πείρας όσον αφορά τα εν λόγω εναλλακτικά προϊόντα.
(13)
Αντί του ξύλου, ως υλικού για στύλους παροχής κοινωφελών υπηρεσιών, υπάρχουν εναλλακτικές λύσεις, όπως ο χάλυβας, το σκυρόδεμα, το υαλόνημα, σύνθετα υλικά ή προστατευτικά περιβλήματα από σύνθετα υλικά που τοποθετούνται γύρω από ξύλινους στύλους παροχής κοινωφελών υπηρεσιών οι οποίοι έχουν υποστεί κατεργασία.
Καθεμία από αυτές τις εναλλακτικές λύσεις παρουσιάζει πλεονεκτήματα (για παράδειγμα, ακαμψία· αμετάβλητα φυσικά χαρακτηριστικά· φλογοεπιβραδυντικές ιδιότητες) και μειονεκτήματα (για παράδειγμα η ανάγκη διεξαγωγής περαιτέρω δοκιμών· ο πιθανώς μικρότερος χρόνος χρήσης ή άλλα τεχνικά προβλήματα· το υψηλότερο κόστος σε σύγκριση με τους ξύλινους στύλους).
Μια άλλη εναλλακτική λύση είναι η υπόγεια τοποθέτηση καλωδίων μετάδοσης, ιδίως σε αστικά περιβάλλοντα, παρόλο που αυτή η επιλογή μπορεί να παρουσιάζει περισσότερες τεχνικές δυσκολίες ανάλογα με το φυσικό έδαφος το οποίο πρέπει να διασχίσει το δίκτυο (για παράδειγμα, απομακρυσμένες ή ορεινές περιοχές) ενώ η εγκατάσταση και συντήρηση ενδέχεται να αποδειχθεί πιο περίπλοκη, δαπανηρή και μη εφικτή σε όλες τις περιστάσεις.
Η μη ανανέωση της έγκρισης του κρεοζώτου για χρήση σε ξύλινους στύλους ενδέχεται να έχει οικονομικές επιπτώσεις στους φορείς εκμετάλλευσης υποδομών ηλεκτρικής ενέργειας και τηλεπικοινωνιών και να δημιουργήσει προβλήματα στη συντήρηση ορισμένων καλωδίων μετάδοσης (για παράδειγμα όσον αφορά τις δυσπρόσιτες περιοχές, την ταχεία ανταπόκριση σε περίπτωση σφοδρών καταιγίδων) σε ορισμένα κράτη μέλη όπου η υποκατάσταση με άλλα υλικά θα ήταν, προς το παρόν, τεχνικά ή οικονομικά δύσκολη.
(14)
Ο Οργανισμός εντόπισε κινδύνους για την ανθρώπινη υγεία, οι οποίοι προκύπτουν από τη χρήση βιοκτόνων που περιέχουν κρεόζωτο για την κατεργασία στρωτήρων σιδηροτροχιών και στύλων παροχής κοινωφελών υπηρεσιών και αφορούν τους εργαζόμενους που είναι υπεύθυνοι για την κατεργασία του ξύλου, τους εργαζόμενους στην εγκατάσταση στύλων και στην εγκατάσταση στύλων για τη μεταφορά ηλεκτρικής ενέργειας, καθώς και ως προς την έκθεση του γενικού πληθυσμού.
Πρέπει να εφαρμοστούν μέτρα μετριασμού του κινδύνου για να περιοριστεί όσο το δυνατόν περισσότερο η έκθεση στο κρεόζωτο, για παράδειγμα η καταφυγή σε λύσεις μηχανικών ή αυτοματοποιημένων διαδικασιών για να αποφευχθεί ο χειρωνακτικός χειρισμός του κατεργασμένου ξύλου και η χρήση μέσων ατομικής προστασίας από τους εργαζομένους, καθώς και η διασφάλιση ότι το κατεργασμένο ξύλο δεν είναι προσβάσιμο στον γενικό πληθυσμό κατά την αποθήκευση.
Εντοπίστηκαν επίσης κίνδυνοι για το περιβάλλον καθώς το κρεόζωτο αποτελεί ουσία ΑΒΤ/αΑαΒ και θα πρέπει να εφαρμοστούν μέτρα μετριασμού του κινδύνου για να περιοριστεί όσο το δυνατόν περισσότερο η έκθεση του περιβάλλοντος στο κρεόζωτο, τα οποία για παράδειγμα θα προβλέπουν τη διεξαγωγή της βιομηχανικής εφαρμογής σε περίκλειστους χώρους ή σε στεγανές σκληρές επιφάνειες με προστατευτικό τοιχίο· την αποθήκευση, μετά την κατεργασία, της ξυλείας που έχει υποστεί πρόσφατα κατεργασία με το προϊόν κάτω από υπόστεγο ή σε στεγανές σκληρές επιφάνειες ή και τα δύο, ώστε να αποτρέπονται οι άμεσες απώλειες στο έδαφος, την αποχέτευση ή το νερό· καθώς και τη συλλογή, για επαναχρησιμοποίηση ή τελική διάθεση, των ενδεχόμενων απωλειών από την εφαρμογή του προϊόντος.
(15)
Με βάση τις πληροφορίες που συγκεντρώθηκαν, συνάγεται το συμπέρασμα ότι η μη έγκριση του κρεοζώτου ως δραστικής ουσίας για χρήση σε βιοκτόνα θα είχε δυσανάλογα αρνητικές επιπτώσεις για την κοινωνία σε σύγκριση με τους κινδύνους που προκύπτουν από τη χρήση της ουσίας για την κατεργασία του ξύλου που χρησιμοποιείται στην κατασκευή στρωτήρων σιδηροτροχιών και στύλων παροχής κοινωφελών υπηρεσιών ηλεκτρικής ενέργειας και τηλεπικοινωνιών.
Επομένως, πληρούται η προϋπόθεση που ορίζεται στο άρθρο 5 παράγραφος 2 στοιχείο γ) του κανονισμού (ΕΕ) αριθ.
528/2012 για τις εν λόγω χρήσεις.
(16)
Συνεπώς, είναι σκόπιμο να ανανεωθεί η έγκριση του κρεοζώτου για χρήση σε βιοκτόνα του τύπου προϊόντων 8, με την επιφύλαξη της συμμόρφωσης με ορισμένους όρους.
(17)
Το κρεόζωτο είναι ουσία υποψήφια για υποκατάσταση σύμφωνα με το άρθρο 10 παράγραφος 1 σημεία α), δ) και ε) του κανονισμού (ΕΕ) αριθ.
528/2012 και, ως εκ τούτου, η περίοδος ανανέωσης δεν πρέπει να υπερβαίνει τα 7 έτη, δυνάμει του άρθρου 10 παράγραφος 4 του εν λόγω κανονισμού.
(18)
Προκειμένου να διατηρηθεί στο ελάχιστο η έκθεση των ανθρώπων και του περιβάλλοντος, τα βιοκτόνα θα πρέπει να εγκρίνονται μόνο για την κατεργασία του ξύλου μέσω εμποτισμού σε πίεση κενού, σε βιομηχανικές εγκαταστάσεις, για την κατασκευή στρωτήρων σιδηροτροχιών ή στύλων παροχής κοινωφελών υπηρεσιών ηλεκτρικής ενέργειας ή τηλεπικοινωνιών.
Σύμφωνα με το παράρτημα VI σημείο 10 του κανονισμού (ΕΕ) αριθ.
528/2012, κατά την αξιολόγηση του προϊόντος πρέπει να αξιολογείται επίσης κατά πόσον πληρούνται οι προϋποθέσεις του άρθρου 5 παράγραφος 2 του εν λόγω κανονισμού.
Θα πρέπει να προβλέπεται ότι επιτρέπεται η χορήγηση άδειας για τα προϊόντα προς χρήση μόνο σε κράτη μέλη όπου πληρούται η προϋπόθεση του άρθρου 5 παράγραφος 2 στοιχείο γ) του κανονισμού (ΕΕ) αριθ.
528/2012.